《凄凉犯 秋夜纪梦》
清代·张慎仪

雁声断续，残更后、一檠相对枯坐。思量往事，凄凄切切，又听叶堕。

虫喧风大，只播弄愁人一个。聊倒樽、遣怀自酌，引梦孤衾卧。

梦逐浣花去，去去来来，被人惊破。相思何益，问相思、可能销么。

想到团圞，最辛酸如何是可。向双飞蛱蝶，说他生因果。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。